Nariadenie Komisie (ES) č. 1492/2003
z 25. augusta 2003
stanovujúce výnimku z nariadenia (ES) 2316/1999 o používaní pôdy vyňatej z obrábania vo Švédsku na obchodný rok 2003/04
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1251/1999 zo 17. mája 1999, ktoré zavádza podporný systém pre producentov určitých poľnohospodárskych plodín [1], naposledy zmenené a doplnené nariadením (ES) č. 1038/2001 [2], najmä na jeho článok 9,
keďže:
(1) Nariadenie Komisie (ES) č. 2316/1999 z 22. októbra 1999, ktoré ustanovuje podrobné pravidlá na uplatňovanie nariadenia Rady (ES) č. 1251/1999, ktoré zavádza podporný systém pre producentov určitých poľnohospodárskych plodín [3], naposledy zmenené a doplnené nariadením (ES) č. 1035/2003 [4], ukladá podmienky, za ktorých sa poskytujú platby na určité poľnohospodárske plodiny. Podľa článku 19 ods. 2 a 3 (ES) č. 2316/1999, pôdy vyňaté z obrábania musia takými ostať počas obdobia začínajúceho najneskôr 15. januára a končiaceho najskôr 31. Augusta, a ak nie je stanovené inak, nesmú sa používať na poľnohospodársku produkciu alebo na účely zárobku.
(2) Určité oblasti Švédska postihli v júli 2003 nadmerne silné zrážky; to vážne ovplyvnilo zásoby krmiva a spôsobilo veľké poklesy v príjmoch farmárov s hospodárskymi zvieratami, pretože boli povinní predať svoj dobytok, keďže normálne krmivo nebolo pre nich k dispozícii.
(3) Možno preto odporúčať, aby sa odteraz až do jesene získavali náhradné zásoby krmiva na kŕmenie dobytka.
(4) Mala by sa preto zaviesť odchýlka od nariadenia (ES) č. 2316/1999, pomocou ktorej postihnuté oblasti si môžu dovoliť použiť pôdu vyňatú z obrábania v rámci poľnohospodárskych plodín na účely krmiva pre zvieratá pred vypršaním obdobia vyňatia pri zavedení opatrení na nedovolenie používania takejto pôdy s cieľom zárobku.
(5) Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
1. Odlišne od článku 19 ods. 2 a 3 nariadenia (ES) č. 2316/1999, švédske oblasti uvedené v prílohe k tomuto nariadeniu môžu mať dovolené používať pôdu vyhlásenú ako vyňatú z obrábania na účely krmiva pre zvieratá v obchodnom roku 2003/04.
2. Švédsko prijme všetky potrebné opatrenia na zabezpečenie, aby pôda vyňatá z obrábania uvedená v odseku 1 nebola použitá s cieľom zárobku, najmä aby sa neudelila pomoc produkcii sušeného krmiva podľa nariadenia Rady (ES) č. 603/95 [5] na tieto poľnohospodárske plodiny.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Bude sa uplatňovať od 1. augusta 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. augusta 2003